सरकार ह चोर-पुलिस कब तक खेलही?
स रकार ह काय-काय करत हे, परजातंत्र के परजा हलाकान होवत हे। रात अऊ दिन गुन थे, काल काय हो ही? कुछु गम नई मिलय। मय ह शब्दकोस ल खोल के पदेव। अंगरेजी म पहली बार मेक इन इंडिया हिन्दी म स्वच्छ भारत, स्वस्थ भारत फेर सिच्छीत भारत अकबका गयेन, एतका दिन म हमर भारत ह नई बनिस। त विस्व गुरु कइसे कहाइस? फेर नसाबंदी, फेर नसबंदी, फेर आगे नोटबंदी मय ह गुनेव सब्बे हर बंद हो जाही त मनखे ह जी ही कइसे? फेर आगे कैशलेस एक झन सियान सो पुछेव, कस सियान ये कैशलेस काय होथे? हमर सरकार ह घलऊ पांच परकार के कैशलेस के मसीन बताइस, समझ म नइ आइस। एटीएम, पेटीएम, मोबाइल, क्रेडिट, डेबिट कार्ड ल सुनके लगिस सरग ले अप्सरा उतर के आघु म नाचे लगिस, फेर बताइस सावधानी बरते ह हवा बंद होगे। सियान कहिस- मुद्राबंदी मय कहेव, काबर सब्दकोस के ऐइसी के तेइसी करत हौ।
जुन्ना सियान आजा, बबा, ददा मन संझवती होवय, दीया बाती जलय तहां हमन लइका मन ऊखर तिरे-तिर म जुरिया लगन, अऊ सब्बेझन बबा-ददा मन सो कहितेन, चल न बबा किस्सा सुनाबे। ओहू मन बुता-काम ल सकेल के, जेवन करे के बाद सब्बे लइका मन के बीच म बइठ के अंगना म कथा- किस्सा सुनाय ल सुरू करतिन। लइका मन ल कहितिन-देखइया- तुमन ल किस्सा सुनावत हौ। आने वाला समे म काय-काय होही- येतका सुनतेन तहां अइसे लगय, हमन सित्तो म हवा म उड़े लगन, लगय ददा- बबा ह अगम जानी आय का? काल काय होही तेन ल बतावत हे। ध्यान लगाके सुनि हौ- एक टक होके ददा- बबा के मुंह ल निहारत रहितेन चिमनी के अंजोर म। बाबु होआ- कलजुग देवता के ये हर परथम चरन हे, जब चौवथा चरन होही तेन समे मनखे ल मनखे ह खाही, धोखा देही, अपने ह अपने ल मारही। त हमन पुछन- बबा मनखे ह मनखे ल कइसे खाही? सुनव- जंगल हावय तेमा बड़का-बड़का महल- अटारी बन जाही, मरघटिया तक ल नइ छोड़ ही। नदियां-नरवा के पानी सुखा जाही। जंगल के रूखराई ल काट डारहीं, अऊ गरीब मनखे ल बड़े असामी मन धोखा दे के ओ मन ल भुखा-नंगा करके छोड़ देही। ओमन अपने अपन म मरत जाही। जंगल खतम हो ही त ऊहां के रहइया हाथी, सेर, भालू, चितवा मन ये ही गरीब मनखे मन रही तेती बर भागही अऊ जेला पाही पटक-पटक के मार डारही। राजा मन लबारी मार-मार के जम्मे मनखे ल भटका देही। हाथी ह हरहा हो जाही अऊ राजा ह लबरा हो जाही। सीधवा मनखे चुप्पे-चुप्प, भुखे-प्यासे, गुनत-गुनत मर जाहीं।
आज बुढ़ाती काल म हमन जऊन ददा-बबा मन किस्सा म बताय रहिन, आंखी म देखत हावन। सित्तो म कलजुग के आखरी चौवथा चरन आगे हावय। हमन चार पीढ़ी ले सोन, चांदी, रुपया, पइसा लुको-लुको के अपन आने वाला पीढ़ी बर धरे रहेन, तेला लइकोरही म चोर पुलिस के खेल खेलन वहिसनहे आज राजा ह खेलत हावय। जतका जमा पुंजी ल कालाधन बताके, आधा हमको दो अऊ आधा तुम रखो। समझ म ये नइ आवय के आधा पइसा ल लेके कोन खजाना म धरही। काय ओ हर एतका नइ जानय, ये देस हर सोन के चिरई रहिस अऊ अंग्रेज मन जतका लेगे सकिन ओतका भरके अपन देस म लेगें। धनवान होगे। आजो ले हमन सोन के चिरई हावन, ओहू ल निकलवा के अंग्रेज मन ल देखावत हे, के देखो हमर देस के मनखे मन कतका चोर हावय- अब सिपाही बन के तुमन ल अपन देस के समृद्धि ल बतावत हौ। कल ये सम्पत्ति के धरे के ठिकाना अंग्रेजी राज म होही। अऊ नइ होही त खजाना ह फेके ल परही, जइसे नोटबंदी म कागज के नोट ल लुद्दी बना के फेकत हावय।अपने मर्यादा ल ऊघार के देखावत हावय। कोन जनी कब तक ये चोर- सिपाही (पुलिस) के खेल ह चलत रही। येखर अंत भयानक होही। अइसे लगत हावय।
नोटबंदी
शीतल प्रसाद पाटनवार,
बिलासपुर
bho_Deva hne_Deva hne_Deva hne_Deva bho_Deva awa_Deva mai_Deva